钦定古今图书集成/明伦汇编/官常典/第499卷 > 郭从义
## 钦定古今图书集成/明伦汇编/官常典/第499卷 > 郭从义

按《宋史》本传，“从义，其先沙陁部人。父绍古，事后唐武
皇忠谨，特见信任，赐姓李氏。绍古卒，从义才丱角，庄
宗畜于宫中，与诸子齿。明宗与绍古同事武皇，情好
款狎。即位，以从义补内职，累迁内园使。晋天福初，始
复姓郭氏。坐事出为宿州团练副使。丁内艰北归，遂
家太原。汉祖在镇，表为马步军都虞候，屡率师破契丹于代北。及建大号，从义首赞其谋，擢郑州防御使，
充东南道行营都虞候，领首军自大行路渡河。汉祖
入汴，以为河北都巡检使。杜重威据大名叛，以为行
营诸军都虞候。重威降，为镇宁军节度。赵思绾之叛，
为行营都部署，赐戎装器仗、金带。师至永兴，围其城，
即以从义为永兴军节度。思绾粮尽，城中人相食，从
义系书矢上，射入城中，说思绾令降，仍表于朝廷，许
以华州节制。隐帝从其计，即遣使谕思绾，思绾开门
纳款。翊日，从义具军容入城，憩候馆中。思绾入谒，即
令武士执之，并其党三百馀人，悉斩于市。以功加同
平章事。周广顺初，加兼侍中，移镇许州。显德初，亲郊，
加检校太师。世宗将征刘崇，从义适来朝，因请扈从，
世宗甚悦，改天平军节度，即令从符彦卿破契丹于
忻目。师还，以功加兼中书令。四年，从征淮南，移镇徐
州。及世宗自迎銮至泗州，见于行在。恭帝即位，加开
府阶。宋初，加守中书令。太祖征扬州，从义迎谒于路，
愿扈从，不允。乾德二年，又为河中尹、护国军节度。六
年，以疾归京师。开宝二年，改左金吾卫上将军。逾年，
上章请老，拜太子太师致仕。四年，卒，年六十三，赠中
书令。从义性重厚，有谋略，多技艺，尤善飞白书。初，思
绾之叛也，巡检使乔守温遁去，姬妾悉入思绾。思绾
败，从义尽取之。守温诣从义求其爱妾，虽不敢拒，而
心衔焉，遂发守温逃遁事，坐弃市，人皆冤之。从义善
击球，尝侍太祖于便殿，命击之，从义易衣跨驴，驰骤
殿庭，周旋击拂，曲尽其妙。既罢，上赐坐，谓之曰：“卿技
固精矣，然非将相所为。”从义大惭。子守忠、守信。